NEUVOSTON ASETUS (EY) N:o 1897/96,
annettu 1 päivänä lokakuuta 1996,
tiettyjen kolmansien maiden tuontiin sovellettavasta yhteisestä menettelystä annetun asetuksen (EY) N:o 519/94 liitteiden II ja III muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 113 artiklan,
ottaa huomioon komission ehdotuksen,
sekä katsoo, että
tiettyjen kolmansien maiden tuontiin sovellettavasta yhteisestä menettelystä 7 päivänä maaliskuuta 1994 annetulla neuvoston asetuksella (EY) N:o 519/94 (1) otettiin käyttöön tiettyjä Kiinan kansantasavaltaan sovellettavia määrällisiä kiintiöitä, jotka esitetään mainitun asetuksen liitteessä II; yhtä kiintiöistä sovelletaan HS-nimikkeeseen/CN-koodiin 7013 kuuluviin lasiesineisiin,
lasiset (reunalistattomat) vaihtokehykset, jotka koostuvat koneellisesti aloitetusta lasilevystä, jonka reunat on työstetty, painetusta paperiarkista ja kuvan taustalevynä toimivasta kovalevystä, jotka on kaikki kiinnitetty yhteen epäjaloa metallia olevilla kiinnikkeillä, on luokiteltu yhdistetyn nimikkeistön nimikkeeseen 7013 99 90 komission asetuksen (EY) N:o 1735/96 (2) nojalla,
sen vuoksi edellä kuvailtuihin lasisiin vaihtokehyksiin sovelletaan vastedes koko yhteisössä määrällistä kiintiötä, jos ne ovat Kiinan kansantasavallan alkuperätuotteita,
tämän luokittelun vaikutukset ylittävät yhteisön kyseisten teollisuuden alojen aiheellisen suojan tarpeen; sen vuoksi on aiheellista vapauttaa lasiset vaihtokehykset asetuksella (EY) N:o 519/94 käyttöön otetusta kiintiöjärjestelmästä,
HS-nimikkeisiin/CN-koodeihin 6402 99, 6403 91, 6403 99 ja 6404 11 kuuluviin jalkineisiin sovellettavien kiintiöiden osalta asetuksessa (EY) N:o 519/94 säädetään tiettyjä urheilujalkineita ja erityisteknologiaa sisältäviä jalkineita koskevasta vapautuksesta,
tulliviranomaiset ovat soveltaneet edellä mainittua vapautusta, mikä on ollut keskustelun aiheena tullikoodeksikomiteassa; on käynyt ilmi, että vapautuksen nykyinen sanamuoto voi aiheuttaa soveltamisvaikeuksia; on käynyt ilmi, että HS-nimikkeisiin/CN-koodeihin 6402 99, 6403 91 ja 6403 99 ei kuulu jalkineita, jotka on tarkoitettu urheiluun ja joissa on pistelemätön sisäpohja ja joissa on tai joihin voidaan kiinnittää piikkejä, nappuloita, pidikkeitä, poikittaislistoja tai niiden kaltaisia välineitä; sen vuoksi on yhteisön oikeuden oikeaksi ja yhdenmukaiseksi soveltamiseksi korjattava asetuksen (EY) N:o 519/94 liitteessä II oleva vapautusta koskeva sanamuoto, ja
sen vuoksi olisi muutettava asetuksen (EY) N:o 519/94 liite II ja saman asetuksen liitteen III vastaavat määräykset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 519/94 liite II tämän asetuksen liitteellä.
2 artikla
Korvataan asetuksen (EY) N:o 519/94 liitteen III jalkineita koskeva teksti seuraavasti:
TAULUKON PAIKKA
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 1 päivänä lokakuuta 1996.